## Pravilnik o nagradama i priznanjima Državne uprave za zaštitu i spašavanje

### NN 23/2007 (28.2.2007.), Pravilnik o nagradama i priznanjima Državne uprave za zaštitu i spašavanje

# DRŽAVNA UPRAVA ZA ZAŠTITU I SPAŠAVANJE

**878**

Na temelju članka 36. stavka 2. Zakona o zaštiti i spašavanju (»Narodne novine«,
broj 174/04), ravnatelj donosi

## PRAVILNIK

### O NAGRADAMA I PRIZNANJIMA DRŽAVNE UPRAVE ZA ZAŠTITU I SPAŠAVANJE

Članak 1.

Ovim Pravilnikom propisuju se mjerila i postupak dodjele nagrada i priznanja
sudionicima zaštite i spašavanja.

Članak 2.

Državna uprava za zaštitu i spašavanje (u daljnjem tekstu: Državna uprava)
dodjeljuje nagrade i priznanja za posebne zasluge u razvoju sustava zaštite i
spašavanja te iskazanu osobnu požrtvovnost u provedbi zaštite i spašavanja
stanovništva i materijalnih dobara.
Nagrade Državne uprave jesu:
– godišnja nagrada
– godišnja nagrada za izuzetni pothvat
– nagrada za životno djelo
– priznanje.

Članak 3.

Godišnja nagrada i nagrada za izuzetan pothvat dodjeljuje se pojedincu, pravnoj
osobi ili skupini osoba za posebne zasluge u akciji ili projektu za razvoj
sustava u području zaštite i spašavanja.
Svake godine može se dodijeliti do tri godišnje nagrade i do tri nagrade za
izuzetan pothvat.
Nagrada za životno djelo može se dodijeliti svake godine pojedincu koji je kroz
duži vremenski period postigao iznimne radne rezultate u profesionalnom radu ili
drugim istaknutim aktivnostima u području zaštite i spašavanja.

Članak 4.

Godišnja nagrada i nagrada za izuzetan pothvat sastoji se od priznanja u kojem
se navode podaci o nagrađenom, vrsti i razlogu nagrade i statue, koju odabire
Povjerenstvo iz čl. 5. st. 1. ovog Pravilnika posebnim odabirom na temelju
provedenoga javnog nad­metanja.
Nagrada za životno djelo dodjeljuje se u novčanom iznosu pored kojeg se
dodjeljuje priznanje u kojem se navode podaci o nagrađenoj osobi, vrsti i iznosu
nagrade, datumu i razlogu za dodjelu nagrade. Nagrada se isplaćuje na osobni
račun nagrađenog u poslovnoj banci.
Visinu novčanog iznosa nagrade iz stavka 2. ovog članka utvrđuje ravnatelj
Državne uprave za svaku kalendarsku godinu do iznosa u visini dvije prosječne
mjesečne neto plaće isplaćene po zaposlenom u prethodnoj godini u Republici
Hrvatskoj.

Članak 5.

Za postupak dodjele nagrada ravnatelj imenuje Povjerenstvo za nagrade i
priznanja Državne uprave (u daljnjem tekstu: Povjerenstvo) na vrijeme od četiri
godine. Povjerenstvo se sastoji od predsjednika i šest članova, od kojih je po
jedan član iz svake službe Državne uprave i Kabineta ravnatelja.
O prijedlozima za dodjelu nagrada Povjerenstvo odlučuje na sjednicama, a odluke
donosi većinom glasova svih članova Povjerenstva.
O dodjeli nagrada iz članka 2. ovog Pravilnika odlučuje ravnatelj Državne uprave
na prijedlog Povjerenstva.

Članak 6.

Prijedloge za dodjelu nagrada mogu dostaviti ustrojstvene jedinice Državne
uprave, udruge građana i druge pravne osobe koje se bave zaštitom i spašavanjem.
Prijedlozi se dostavljaju Povjerenstvu iz čl. 5. st. 1. ovog Pravilnika u
pisanom obliku, u roku koji odredi Povjerenstvo te moraju sadržavati sljedeće
podatke:
– osnovne podatke o predloženim fizičkim ili pravnim osobama,
– obrazloženje razloga za dodjelu nagrada utvrđenih ovim Pravilnikom,
– opis događaja ili akcije zbog kojih se predlaže za nagradu za izuzetan
pothvat,
– obrazloženje prijedloga.

Članak 7.

Mjerila za dodjelu nagrada i priznanja jesu:
– postignuti rezultati u području zaštite i spašavanja (godišnji ili
višegodišnji),
– konkretni učinci u akcijama zaštite i spašavanja u kojima je predložena osoba
sudjelovala,
– konkretni rezultati u zaštiti imovine u akcijama u kojima je predložena osoba
sudjelovala,
– posljedice iz akcija zaštite i spašavanja na zdravlje i život predložene
osobe,
– ranije dodijeljena priznanja i nagrade za doprinos u području zaštite i
spašavanja.

Članak 8.

Ravnatelj Državne uprave dodjeljuje i uručuje nagrade na posebnoj svečanosti.
Godišnje nagrade i nagrada za životno djelo dodjeljuju se na svečanosti prigodom
obilježavanja »Dana civilne zaštite« (Dana zaštite i spašavanja), 1. ožujka.
Godišnje nagrade za izuzetan pothvat dodjeljuju se na posebnoj svečanosti krajem
kalendarske godine.

Članak 9.

Iznimno od članka 5. ovog Pravilnika, pomoćnici ravnatelja Državne uprave mogu
dodijeliti godišnje najviše tri pisana priznanja pojedincu, pravnoj osobi ili
skupini osoba za posebne rezultate u provedbi naročito složene zadaće
operativnih službi, na temelju prethodno pribavljenog mišljenja Povjerenstva iz
čl. 5. st. 1. ovog Pravilnika i uz prethodnu suglasnost ravnatelja.

Članak 10.

O dodijeljenim nagradama i priznanjima Kabinet ravnatelja Državne uprave vodi
posebnu evidenciju koja sadrži podatke o nagradama, nagrađenim osobama, vremenu
dodjele nagrade i razlozima za dodjelu nagrada.

Članak 11.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/07-04/08
Urbroj: 543-01-09-01-07-1
Zagreb, 22. veljače 2007.

Ravnatelj
**Đuro Poldrugač**, v. r.

Pravilnik, NN 23/2007-878
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)